בס"ד

 **גיליון הש"ס- מסכת סוטה**

 **לרבינו עקיבא אייגר זצ"ל**

 נכתב ונערך על ידי **הרב משה חיים הר-נוי**, רב קהילתי שכונת אם המושבות בפתח תקווה

 **דף ב עמוד ב**

**\*תוד"ה "כל מקום"-** תוס' מקשים על דברי הגמרא האומרת כי כל מקום שנאמר בתורה "עד" הכוונה שניים , מן הפסוק של בשבועת העדות שם כתוב "והוא עד ...אם לא יגיד ונשא עוונו" והגמ' אומרת בפירוש שאפילו אם רק אחד כפר , חייב (כלומר עד = עד אחד).

רבינו מפנה לרש"י ד"ה "אם לא יגיד" (בבא קמא נו עמוד א) . הגמרא דנה בשאלה מתי עד שלא אומר עדות שהוא יודע, חייב רק בדיני שמים. הגמרא אומרת בפירוש כי אם מדובר בשני עדים שהעלימו עדותם ברור שהם חייבים מאחר שכתוב בפסוק "והוא עד...אם לא יגיד ונשא עוונו". רש"י אומר כי לגמרא כאן היה ברור כי המילה "עד" פירושה שניים כפי שאמרנו בגמרא במסכת סוטה . אם כן לכאורה יש סתירה בין הגמרא בשבועות שהביא תוספות לבין הגמרא בבא קמא על פי הסברו של רש"י.

 **דף ג עמוד א**

\* **מפני מה האמינה תורה-** רבינו מפנה לדברי המרדכי בבא קמא, סימן קלח. המרדכי אומר כי בכל מקום שיש הלכה תמוהה (חריגה) גם חכמים שבדרך כלל לא דורשים דרשות מסמיכות של פסוקים, במקרים הללו דורשים. כמו אצלינו שלומדים שמספיק עד אחד שראה שהאשה נטמאה שהרי כתוב "ונסתרה והיא נטמאה" ופסוק אחר כך כתוב "ועד אין בה" (ולומדת הגמרא שמספיק עד אחד). וכן הדבר בשבועת מודה במקצת שדורשים את חיובה מסמיכות פסוקים כי זו הלכה תמוהה.

 **דף ג עמוד ב**

\* **לכדתני דבי רבי ישמעאל-** הגמרא אומרת כי שיטת תנא דבי רבי ישמעאל היא כי לעיתים התורה חוזרת על מילים שכבר נאמרו על מנת לחדש פרק מסויים ולכן אין ללמוד הלכה מהמילים החוזרות שכבר נאמרו.

[[1]](#footnote-1)רבינו מפנה למקומות נוספים בש"ס בהם מוזכרת שיטה זו של תנא דבי רבי ישמעאל:

א. בבא קמא ס"ד עמוד ב ב. שבועות יט עמוד א ג. מנחות י עמוד א

 **דף ד עמוד ב**

\***ואיבעית אימא מרביה שמיע ליה**- באחד התירוצים הגמרא מתרצת כיצד בן עזאי ידע כמה זמן ביאה והרי לא בא על אשה מימיו , כי שמע את הדבר מרבו .

רבינו מפנה לדף י עמוד א במסכת שלנו שם כתוב שיש דיון לגבי מחלה הנקראת "פודגרא" ורב נחמן אומר לבנו כי היא קשה ונוראה כמו להכניס מחט בבשר החי. אחד ההסברים של הגמרא מניין הוא ידע, ששמע מרבו כלומר שעבר במסורה. רבינו מציין שם כי גם בדף ד' מוזכר הביטוי הזה.

 **דף ה עמוד א**

\***תוד"ה "אדם שאין בו..."**- תוספות אומרים כי באדם יש משקל דם של כ"ה סלעים וזו כוונת הגמרא רביעית הלוג דם. רבינו עושה את החשבון .

לוג= 2 ליטרים = 200 זוז (כל ליטרא הוא 100 זוז ככתוב בפירוש הר"ש במסכת תרומות פ"י, מ"ח) = 100 סלעים

אם כך יוצא שרביעית הלוג = 25 סלעים.

 **דף ו עמוד א**

**\*אמר רב עמרם הא מילתא-** רבינו מציין כי יש מקום נוסף בו אומר רב עמרם שלימד רב ששת הלכה את תלמידיו והוכיח אותה ממשנה. בגמרא במסכת יבמות (נו עמוד א) אמר רב עמרם בשם רב ששת כי אשת איש שנאנסה ובעלה ישראל מותר לה להמשיך לחיות עמו אך אם נפטר לא יכולה להנשא לכהן. והוכיח מהמשנה שם[[2]](#footnote-2).

**\*תוד"ה "אשת כהן שנאנסה"...-** תוספות שואלים מדוע הגמרא לא אמרה שאם הבעל הפך להיות פצוע דכא (והיא אסורה עליו מרגע זה שהרי אסור לו לקיימה) ומת , היא פטורה מיבום שהרי אם במותר לה נאסרה , באסור לה (אח הבעל) לא כל שכן?

רבינו מעיר כי תוד"ה "שייר" (יבמות פד, ב) כתבו תירוץ לקושיה הזו:

אפי' נפצע לאחר שנשאה **לא מיתסרא בהכי ליבם** שאין פצוע דכא ולא אמרינן במותר לה נאסרה כו' דלא שייך אלא כשנעשה באשה שום מעשה דנאסרה בכך לבעל כגון סוטה ומחזיר גרושתו דפ"ק (דף יא:).

 **דף ו עמוד ב**

**\*קדש הקומץ-** רבינו מפנה לתוד"ה "אלו" (מסכתנו דף כב עמוד ב) . המשנה שם מונה את אלו שמנחותיהן נשרפות ולא מונה את שני המקרים הנוספים שמוזכרים בדף שלנו "מת הוא או מתה היא ". תוספות מנסים לתרץ אך דוחים את החילוק ונשארים בקושיה.

\***תוד"ה "כי קדוש"-** תוספות עוסקים בשאלה מה ההבדל בין מנחת סוטה שבאו עדים שזינתה ואז המנחה נקראת "מנחת טעות" ויוצאת לחולין לבין אשם תלוי שגם הוא בא על ספק ואם יתברר שלא חטא הוא אמור לפי אותו הגיון לצאת לחולין.

רבינו מפנה למשנה למלך (הלכות מעשה הקורבנות פ"יא, ה"ד) הכותב כי כל שהגיע לידי הכהן כבר אי אפשר להשאל עליו (להוציאו לחולין) כלומר ברגע שהועבר הקורבן מיד הבעלים ליד הכהן אין אפשרות לבטל את קדושתו וזו הלכה דווקא בקורבן בהמה.

 **דף ז עמוד ב**

**\*כדרך שמאיימין עליה-** הגמרא אצלינו אומרת כי מאיימין עליה לפני מחיית שם ה' כי אולי תודה, ומאיימין עליה לאחר מחיית שם ה' כדי לעודד אותה לשתות. רבינו מפנה לתוד"ה "אי" (יד עמוד ב) האומר כי לדעת רבי אליעזר המובא בגמרא , אין הוא סובר שמאיימים עליה גם לאחר מחיקת שם ה ' אלא רק לפני כדי לחסוך מחיקת שם ה'.

 **דף ח עמוד א**

\***אין משקין שתי סוטות-** בגמרא שלנו רבי יהודה לומד זאת מהמילה **"אותה"** המופיעה בפרשת סוטה. רבינו מפנה למסכת נדרים (עג, א) שם מובא כי רבי יהודה לומד את אותה הלכה מהמילה **"והשקה"[[3]](#footnote-3).**

\***כאן בכהן אחד-** רבינו מפנה למגן אברהם (או"ח, קמ"ז, סק"יא ) הדן בשאלה האם כאשר יש חיוב הוצאת שני ספרי תורה , צריך קודם להחזיר את הראשון ואז להוציא את השני (כדברי הירושלמי) או אפשר להוציא את שניהם יחד. תוך כדי הדיון מביא המגן אברהם מחלוקת כיצד לבאר את דברי גמרתינו "כאן בכהן אחד כאן בשני כהנים". שיטת רש"י כי כהן אחד לא יעמיד שתי סוטות וישקה אותן אחת אחר השניה כי לא עושים מצוות חבילות חבילות ואילו אם מדובר בשני כהנים אין בעיה. לעומת זאת שיטת הרמב"ם ההפך כי בכהן אחד שמשקה בזו אחר זו שתי סוטות אין בעיה ורק בשני כהנים העומדים יחד בעזרה ומשקים שתי סוטות במקביל אסור מדין אין עושים מצוות חבילות חבילות.

**\*דרבי יהודה אדרבי יהודה לא קשיא-** רבינו מפנה לעוד שני מקומות שבהם הגמרא מתבטאת באותו לשון : האם קשה רק על רבי יהודה וכי על רבנן לא קשה?

פסחים יא עמוד א בעניין חמץ בפסח , כתובות כד עמוד א בעניין חיישינן לגומלין.

**\*רש"י ד"ה "והשביע אותה הכהן"-** עיין בהערה 3. רבינו אומר גם בגמרא שלנו כאשר כתוב בדעת רבי יהודה כי לא משקין שתי סוטות כאחד מכך שכתוב "אותה" , כוונת הגמרא היא למה שכתוב במסכת נדרים שמכיוון שיש מפיק באות ה' של המילה "והשקה" הרי זה כאילו כתוב "אותה". וממילא אין מחלוקת בין הגמרות. אך הרמב"ם לומד את ההלכה הזו מהמילים "והעמיד אותה". ותמה עליו רבינו מדוע לא כתב את הלימוד של הגמרא.

בשיירי כנסת הגדולה כתב כי הרמב"ם לומד מהפסוק "והקריב אותה". ואז אפשר לומר כי כך הייתה גירסת הרמב"ם בברייתא שבגמרא שלנו ואז הוא אכן ציטט את הברייתא לשיטתו.

 **דף ח עמוד ב**

**\*במדה שאדם מודד-** רבינו מפנה לגמרא בסנהדרין (צ, א) שם מוכח מסיפור אלישע ושליש המלך , שהקב"ה מודד מידה כנגד מידה.

 **דף י עמוד א**

**\*ואיכא דאמרי מרביה שמיע ליה-** רבינו מפנה לפעם הקודמת במסכת שהגמרא הזכירה את המשפט הזה (בקשר לבן עזאי בדף ד ע"א)

\*רש"י ד"ה **"יתומה אני"** – רש"י אוומר כי אביה של תמר (שם בן נח) נפטר כאשר יעקב היה בן 60. רבינו מתקן שהוא היה בן 50.

 **דף י עמוד ב**

**\*בהכר בשרוהו-** רבינו אומר כי גם בדף יג עמוד ב מופיע לגבי משה רבינו כי באותו לשון שהשתמש , הקב"ה השתמש כלפיו (הוא אמר "רב לכם בני לוי" והקב"ה אמר "רב לך , אל תוסף...)

\***יוסף שקדש שם שמים בסתר**- רבינו מפנה לדף לו עמוד ב שם מפורט במה קידש יוסף שם שמים בסתר.

\***רש"י ד"ה "מקץ ימים**" – רש"י אומר כי כיוון שאבשלום היה נזיר עולם , מותר היה לו לגלח לאחר י"ב חודש. רבינו מפנה למסכת נזיר (ד, ב) שם הגמרא מוכיחה שאבשלום היה נזיר עולם ומניין שנזיר עולם יכול לגלח אחת לי"ב חודש.

 **דף יב עמוד א**

**\*רש"י ד"ה "ששיבב את עצמו"-** רש"י הסביר כי שיבב פרושו "מורד". והוסיף רש"י לכן הוא נקרא גם "מרד". רבינו הוסיף את המקור לכך: ספר דברי הימים א', פרק ד , יח [[4]](#footnote-4)

 **דף יג עמוד ב**

**\* ברב בישר-** עיין דף י עמוד ב בהערת רבינו.

\***אלמלא מקרא כתוב-** רבינו מפנה לעוד [[5]](#footnote-5)שני מקומות בש"ס שכתובה הלשון הזו:

א.ראש השנה דף יז עמוד ב - ויעבר ה' על פניו ויקרא, אמר רבי יוחנן: אלמלא מקרא כתוב אי אפשר לאומרו, מלמד שנתעטף הקדוש ברוך הוא כשליח צבור, והראה לו למשה סדר תפלה

ב. מגילה דף כא עמוד א -ואמר רבי אבהו: אלמלא מקרא כתוב אי אפשר לאומרו, כביכול אף הקדוש ברוך הוא בעמידה.

**\*צדקת ה' עשה-** רבינו מפנה לתוספות ד"ה "מכאן ואילך" (מנחות ל,א). התוספות שם אומרים כי אם משה רבינו נפטר בשבת הרי שאת תהליך פטירתו כתב ביום שישי עוד בטרם קרו הדברים ועונים התוספות כי זה מתאים למ"ד שיהושע השלים את הפסוקים הללו של התורה לאחר פטירת משה. גם לפי גמרתנו תיארה התורה משהו שעתיד לקרוא לאחר פטירת משה, ורבינו אומר כי אפשר לפי התוספות לומר שגם את זה השלים יהושע [[6]](#footnote-6).

 **דף טז עמוד ב**

**\* ורבנן ? אל כלי-** הגמרא אומרת שאת המים נותנים ראשונים כי כתוב "מים חיים אל כלי". רבינו מפנה לרש"י ד"ה "מעלה " (פסחים לה,ב) האומר שהלימוד מהפסוק אינו לימוד גמור אלא רק אסמכתא בעלמא ואילו מהגמרא שלנו יצא שלדעת רבנן זהו לימוד גמור ומחייב מדאוורייתא.

\* **תוד"ה "מביא"-** הגמרא מתלבטת מה הדין בציפור קטנה שדמה לא ניכר במים. תוס' שואלים לדעת מי הגמרא מתלבטת. לדעת רבי ישמעאל צריך הרי דם ניכר ולכן ודאי פסול , לדעת רבנן אין צורך שהדם יהיה ניכר ולכן כשר.

רבינו מקשה על קושיית התוס', אומנם לרבנן אין צורך **שהדם יהיה ניכר** אך בציפור קטנה , **לא רק שהדם לא ניכר , הדם ממש נעלם בתוך המים** ולכן התלבטות הגמרא מתאימה לדעת רבנן .

רבינו ממשיל ומסביר את קושיית הגמרא. כיוון שדם במים זה מין בשאינו מינו אם כן אין ביטול אלא בשישים ובנקודה הזו מתלבטת הגמרא. אומנם **הלכתית**  הדם לא בטל במים כי אין כאן פי שישים , אך **מעשית** הדם בטל במים ואם כן מה הדין במקרה הזה?

\***ד"ה קטנה-** רבינו מגיה "אהיכר דם" במקום "אהיכר מים".

 **דף יז עמוד ב**

**\*כתבה קודם שתקבל-** רבינו מפנה לדף כ עמוד ב במסכת שלנו שם רבי ירמיה האומר כי יש מחלוקת תנאים האם מותר לגזור פרשת סוטה מתוך ספר תורה על מנת להשתמש בה להשקות סוטה. התוספות במקום מקשים הרי אמרנו בדף שלנו שאם נכתבה הפרשה קודם קבלת שבועה על ידי הסוטה- פסולה. ואם כן לדעת כולם אין אפשרות לקחת מספר התורה פרשת סוטה!

 **דף יט עמוד ב**

**\*רש"י ד"ה "רבי שמעון..."-** רש"י מציין כי רבי שמעון ורבי עקיבא אינם חולקים אלא כל אחד מציין עניין אחר בתהליך שתיית המים. רש"י אומר כי כך מוכח לקמן בשמעתין. רבינו מציין כי המקור לכך בדף כ עמוד ב.

 **דף כ עמוד א**

**\*מערערין אותה-** רבינו מפנה לרש"י על הפסוק באיוב "וְאֶפְרֹחָ֥יו יְעַלְעוּ־דָ֑ם וּבַאֲשֶׁ֥ר חֲ֝לָלִ֗ים שָׁ֣ם הֽוּא" (לט, ל) המפרש כי פירוש "יעלעו"- להשקות מישהו כמות גדולה יותר מאשר הוא יכול להכיל בדרך שתיה רגילה. וכן הדבר כאן בסוטה .

**\*מכאן אומר בן עזאי-** הגמרא במסכת חגיגה (ג,א) אומרת כי נשים שותפות למצוות הקהל כדי לשמוע את דברי התורה אך אין להם חיוב של לימוד כמו הגברים. רבינו מפנה לתוספות האומר כי על פי הירושלמי הגמרא במסכת חגיגה אינה תואמת לבן עזאי במשנה שלנו הסובר שחייב אדם ללמד בתו תורה[[7]](#footnote-7)

 **דף כ עמוד ב**

**\*והתניא טמא מת-** רבינו מפנה לתוספות ד"ה "ובטמאים" (זבחים לא, ב) . תוספות סובר כי אומנם טמא מת מותר להכנס למחנה לויה אך יש גזרה דרבנן שלא יעשה כן שמא יכנס בטעות למחנה שכינה. מקשים תוספות מהגמרא שלנו בה כתוב שטמא מת ואפילו מת עצמו מותר במחנה לוויה ולא מוזכר איסור דרבנן. ועונים התוספות בזבחים כי מי שנטמא בעזרה עצמה לא גזרו חכמים טומאה עליו.

**\*תופסות ד"ה"בעתותא"-** רבינו מגיה בדברי בית שמאי בקושיית התוספות "אנשים" במקום "נשים".

 **דף כא עמוד א**

**\*כיון שעלה עמוד השחר-** הגמרא שלנו אומרת שכאשר עולה עמוד השחר אדם ההולך בדרך כבר אינו חושש מחיות ולסטים. רבינו מפנה לרש"י ד"ה "בכי טוב" (פסחים ב עמוד א)

בכי טוב - היוצא לדרך יכנס ערבית לבית מלון בעוד החמה זורחת, ולמחר ימתין עד הנץ החמה ויצא, ואז טוב לו, שהאור טוב לו, שנאמר באור כי טוב, ומה היא טובתו - מפני החיות ומפני הלסטים.

ולכאורה רבינו מקשה קושיה נסתרת, שהרי הגמרא שלנו דיברה על **עלות השחר**  ואילו רש"י דיבר על **הנץ החמה** שאז האור כבר חזק וברור

 **דף כב עמוד א**

\***דאמר רבי אבהו אמר רב הונא –** רבינו מתקן במקום רבי אבהו – רבי אבא כי רבי אבהו לא יכול לומר מאמר בשם רב הונא שהיה דור אחריו.

 **דף כב עמוד ב**

**\*ת"ר שבעה פרושים-** רבינו מציין כי שבעת סוגי הפרושים מופיעים גם בירושלמי מסכת ברכות פרק ט' על המשנה "חייב אדם לברך על הרעה...". אומנם שם הגמרא מסבירה כל אחד מהם בצורה שונה מאשר אצלינו.

 **דף כג עמוד א**

**\*ושבעלה אינו רוצה להשקותה-** רבינו מפנה לתוד"ה "אילימא" (יבמות צה ,א). התוספות מסבירים בגמרא שחשודה כסוטה שבעלה בא עליה בדרך אסורה לבועל לעולם כי בעלה לא יכול לשוב להשקותה על הקינוי והסתירה הזו. הוכחת התוס' מכך שכתוב גמרא שלנו שחשודה כסוטה שבעלה בא עליה בדרך (ולכן המים לא יבדקו אותה) המנחה שלה תשרף. ואם מותר לו לקנא לה שוב מדוע תשרף המנחה הרי יכול לחזור ולקנא על אותו המקרה וימשיכו לירושלים, אלא מכאן שמי שבעלה בא עליה בדרך לעולם לא יכול לשוב ולקנא על אותו הבועל.

 **דף כד עמוד א**

**\*ואמרת לרבות ארוסה-** רבינו מפנה לתוספות בדף כו עמוד א ד"ה "ואמרת" שתמה כיצד הגמרא שם לומדת המילה "ואמרת" לרבות אשת הגר וכאן למדו מהמילה הזו לרבות ארוסה.

 **דף כז עמוד א**

\***תוד"ה "אליבא"-** תוספות מסבירים כי מ"ד "אין אשה מתעברת אלא סמוך לווסתה " פירושו שרוב העיבורים סמוך לווסת אך הוא מודה שיש גם עיבורם בזמנים אחרים. רבינו מפנה לתוד"ה "דהויא" (נדה י,א) האומר שגם למ"ד "אין אשה מתעברת אלא סמוך לטבילתה" מדובר על רוב ההריונות אך יש גם שמתעברות סמוך לווסת או בזמנים אחרים.

**\*תוד"ה "רב אשי"-** תוספות שאלו איך רב אשי מפרש "והעמיד הכהן את האשה" למיעוט חגרת והרי גם בפרשת ערכין כתוב "והעמיד" ושם לא ממעטים חיגרים אלא רק גוסס? והשיבו התוספות כי שם יש הוכחה שהעמדה אינה דווקא כפשוטו כי עובדה היא שהתורה דיברה גם על ערכין של תינוק מבן חודש ושם ודאי אינו יכול לעמוד. רבינו מציין כי גם תוספות יו"ט במסכת ערכין (פ"א, מ"ג) מצטט את תשובת התוספות אצלינו.

 **דף כז עמוד ב**

**\*תוד"ה "כשם"-** רבינו מתקן את הגירסה בתוספות במקום "אלא אומר אני עם אחרים נסתרה" ל "עם אחרות בסתר" (שהרי הנושא הוא בדיקת הבעל דרך בדיקת אשתו)

**\*באותו ד"ה-** רבינו מפנה לתוד"ה "אע"פ" (יבמות לה, א) . תוספות תמהים מדוע אשה שנאנסה אסורה לאחר מות בעלה להנשא לכהן והרי היא לא נכנסה לגדר "והיא נטמאה" ? והשיב ר"י : "אבל ונטמאה בתרא דנפקא לן מינה איסור תרומה וכהונה לא מפליג בה בין אונס לרצון בין אשת כהן לאשת ישראל ויש לאסור בכל ענין דכיון דאשכחן באשת כהן דאפילו באונס אסורה אין לנו לחלק בין אונס לרצון לענין תרומה וכהונה אפילו באשת ישראל"

 **דף לב עמוד ב**

**\*ורבנן ? דברים הדברים לא משמע להו-** רבינו מפנה לתוספות ד"ה "דכתיב" (מסכתנו , יז ע"ב) שם שואלים תוספות מדוע חכמים לומדים את האיסור לקרוא ק"ש למפרע מהמילה "והיו" והרי יכלו בפשטות ללמוד את אותה הלכה מן המילה "הדברים **האלה**" , כמו שכאן למדו שפרשת סוטה שכתבה למפרע פסולה , מן המילים "את האלות **האלה"?** והשיבו תוספות כי כך כיוון שלדעת רבנן מותר לקרוא ק"ש בכל לשון (כי כתוב "שמע") לכן הם צריכים היו לדרוש את המילה "והיו" לדרשה אחרת (כדי לחלוק על רבי ) שהיא שאין לקרוא למפרע.

  **דף לג עמוד א**

**\*ורבנן ? כה-ככה לא משמע להו-** רבינו מפנה לתוספות ד"ה "ורבי יהודה אומר..." (מסכתינו לח,א) . התוספות מעירים כי לשיטת חכמים פירוש המילים "כה" ו"ככה" זהה לחלוטין ואין ללמוד מכך שום הלכה כשם שאמרה הגמרא אצלינו. לכן לשיטתם על מנת להוכיח שברכת כהנים רק בלשון הקודש צריך להביא גזירה שווה ממעמד הכניסה לארץ.

**\*רש"י ד"ה יחיד –** רש"י מסביר כי יחיד צריך מלאכי תפילות שייסייעהו לו ולכן לא יתפלל בארמית , שפה שמלאכי השרת אינם מכירים ואילו ציבור אינם זקוקים למלאכים ולכן יכולים להתפלל גם בארמית. רבינו מפנה לספר בתי כהונה (רבי יצחק הכהן רפפורט , רב ופוסק באיזמיר ובאחרית ימיו היה ראשון לציון , נפטר 1755) המקשה הרי הגמרא בשבת אומרת כי אדם יכול להתפלל על חולה בלשון ארמי . ומקשה הגמרא מגמרתינו שיחיד לא יתפלל בארמית ועונה הגמרא "חולה שאני". רבינו מתקשה בהבנת הגמרא והרי קל וחומר חולה זקוק לסיוע מלאכי התפילות יתפללו עליו בארמית? ותירץ שני תירוצים:

א. כאשר נאמר שיחיד לא יתפלל בארמית מדובר על תפילת אדם על עצמו אך כאן מדובר על מישהו אחר שמתפלל עליו .

ב. כתוב כי חולה שכינה מראשותיו ולכן בחולה אין צורך במלאכי תפילות כי הקב"ה בעצמו נמצא שם. [[8]](#footnote-8)

**\*רש"י "שאני בת קול"-** רש"י מסביר כי בת קול היא "מידה הממונה על כך...מפני שעשויה להשמיע והיא משתלחת לכל הלשונות".

רבינו מפנה לתוד"ה "בת קול" (סנהדרין יא, א) . התוספות מסבירים כי בת קול זהו בעצם "הדהוד" של קול (ולא כמוש רש"י סבר שזה מלאך או שליח הנקרא בת קול). וכן משפנה רבינו מפנה גם לתוספות יו"ט במסכת יבמות (פרק טז, משנה ו) הסובר שבת קול זו נבואה אבל בעוצמה חלשה (ולכן נקראת "בת" ) ולאחר שפסקה הנבואה עדיין הייתה "נבואה קטנה" הנקראת "בת קול".

 **דף לג עמוד ב**

**\* רבי אלעזר אמר-** רבינו מפנה לספר בכור שור בתחילת מסכת ברכות . רבי אליעזר בגמרא שלנו סובר כי "אחרי דרך **מבוא**  השמש " פירושו שקיעת השמש. רש"י אומר כי רבי אליעזר סובר כך מפני הפסוק : "וילן שם כי בא השמש". בגמרא בברכות ישנה התלבטות בפירוש הפסוק " ובא השמש וטהר" האם מדוב על שקיעה או זריחת השמש למחרת. מעיר בכור שור כי לרבי אליעזר אין כלל התלבטות כי כבר הכריע בגמרא שלנו שביאת השמש פירושו **שקיעת השמש[[9]](#footnote-9).**

\***רש"י ד"ה "וכשהחזירוהו למקומו"-** רבינו מציין שיש מקום נוסף שהכהנים ולא הלווים נשאו את ארון ה' וזה כאשר דוד ברח מאבשלום וצדוק ואביתר החזירו את ארון ה' לירושלים. אך הוא מסביר , הגמרא לא הזכירה זאת כי זה כלול במה שאמרה הגמרא "וכשהחזירוהו למקומו" (כלומר פעמיים החזירו את הארון על ידי הכהנים בספר שמואל).

רבינו מציין כי הרד"ק סבר כי דווקא החזרת הארון בימי הבריחה מאבשלום היא כוונת הגמרא "כשהחזירוהו למקומו" ולא העלאת הארון מבית עובד אדום הגיתי כמו שאמר רש"י.

 **דף לד עמוד א**

**\*תוד"ה "טורטני"-** תוספות מסבירים לדעת רבי עקיבא בירושלמי היו 24 אנשים שיצאו לתור את ארץ ישראל . 12 מרגלים +12 נושאי כלים.

רבינו מפנה למשנה בתחילת מסכת סנהדרין האומרת כי לומדים שפירוש המילה "עדה"- עשרה אנשים מכך שהקב"ה אמר על המרגלים "עד מתי לעדה הרעה הזו" ומכיוון שיהושע וכלב לא היו במדברי לה"ר , נשארו עשרה. לפי דברי רבי עקיבא לכאורה היו 20 מספרי לשה"ר ? (10 מרגלים + עשרה נושאי כלים). רבינו לא משיב על השאלה.[[10]](#footnote-10)

 **דף לה עמוד א**

**\*זמירות שנאמר וכו'-** בגמרא שלנו כתוב כי דוד המלך נענש מאחר שקרא לדברי תורה "זמירות". רבינו מפנה למהרש"א בחידושי אגדות (עירובין יח,א) השואל והרי גם הנביא ישעיהו קרא לדברי תורה זמירות (הוא כינה את הקב"ה "הנותן זמירות בלילה") ולא נענש? והשיב המהרש"א כי דוד קרא לכלל דברי התורה זמירות ואילו ישעיהו אמר כי רק בלילה כאשר הכל שקט ואדם לומד בנגינה הדבר נשמע למרחוק (עקב הנסיבות) כשירים.

 **דף לו עמוד א**

**\*וקיפלו את האבנים-** רבינו מעיר כי פירוש המילה "קיפלו" זה משלון לקלף. ומוכיח מרש"י (חולין מד ,א) האומר שפירוש המילה "דאיקפל"- שהתקלפו הסימנים מעל בשר הבהמה.

 **דף לח עמוד א**

**\*דכתיב לעמוד ולשרת בשמו-** הגמרא שואלת מניין שמשרת במקדש צריך לעמוד ועונה שכתוב "לעמוד ולשרת בשמו" (דברים י,ח) . ומזה לומדת הגמרא כי גם ברכת כהנים בעמידה כי כתוב פסוק אחר בפרק י"ח "לשרתו ולברך בשמו".

רבינו תמה עד מאוד כי בפסוק שכתוב שמשרת בעמידה כתוב גם שמברכים בעמידה ואין צורך בפסוק נוסף?[[11]](#footnote-11)

והפנה רבינו למספר מקורות:

א. זית רענן- בפסוק בדברים פרק י כתובות המילים "לפני ה'" ולכן הייתי אומר שרק בבית המקדש צריכים הכהנים לעמוד בברכת כהנים לכן הביאו את הפסוק הנוסף

ב. שבות יעקב (ח"ב סימן א)- הפסוק בדברים י' מדבר על נשיאת ארון הברית בעמידה שהרי זהו הפסוק שלפני כן בתורה ואין קשר כלל לברכת כהנים ולכן הביאו פסוק נוסף.

ג. הסמ"ג (עשין מצווה כ) באמת הביא רק את הפסוק מפרשת עקב אבל השמיט את המילים "לפני ה'" (כנראה משום קושיית הזית רענן)

ד. תוד"ה "לא" (מנחות קט,א)- תוספות דנים בשאלה האם כהן בעל מום (לא בידיו) יכול לשאת כפיו. ומסקנתו כי יכול ומצטט את הגמרא במסכת תענית :

אי מה משרת בעל מום לא אף מברך בעל מום לא ת"ל **לעמוד לשרת** לעמידה הקשתיו ולא לדבר אחר .

 **דף מ עמוד א**

**\*אמר רב פפא-** בגמרא שלנו רב פפא מכריע כי כיוון שיש דעות שונות מהו הנוסח של מודים דרבנן לכן אומרים את כל הדעות [[12]](#footnote-12)

רבינו מפנה למקומות נוספים בהם רב פפא כשיטה פוסק ככל הדעות במחלוקת:

א. **שבת כ, א**  עץ יחידי, רב אמר: רוב עביו. ואמרי לה: ברוב היקפו. אמר רב פפא: הלכך בעינן רוב עביו, ובעינן רוב היקפו.

ב. ובחגבים: כל שיש לו ארבע רגלים, וארבע כנפים, וקרצולים, וכנפיו חופין את רובו. מאי רובו? אמר רב יהודה אמר רב: רוב ארכו, ואמרי לה: רוב הקיפו; אמר רב פפא: הלכך, בעינן רוב ארכו, ובעינן רוב הקיפו

ג. **חולין עו ,א:** ת"ר: נשבר העצם ויצא לחוץ, אם עור ובשר חופין את רובו - מותר, אם לאו - אסור. וכמה רובו? כי אתא רב דימי אמר ר' יוחנן: רוב עוביו, ואמרי לה: רוב הקיפו. אמר רב פפא: הלכך, בעינן רוב עוביו, ובעינן רוב הקיפו.[[13]](#footnote-13)

 **דף מא עמוד א**

**\*רש"י ד"ה "אחינו אתה"-** רש"י אומר שחכמי ישראל אמרו כך לאגריפס כי אמו הייתה יהודיה. רבינו מפנה למסכת בבא קמא (פח,א) שם הגמרא שואל מדוע עבד כנעני פסול לעדות והרי הוא נחשב "אח" (כי חייב במצוות כאשה) ועונה על ההגדרה הלכתית כי רק "אח" יכול להיות עד ("שקר ענה באחיו"). אם כן שואל רבינו מדוע צריך היה רש"י לכתוב על אגריפס שאמו מישראל והרי גם אם היה עבד גמור , היה בגדר אח וראוי להיות מלך?

רבינו מפנה גם למהרש"א בחידושי אגדות בתחילת בבא בתרא האומר כי הורדוס רצה לשאת בת חשמונאי כי עבד שנשא את גבירתו משתחרר והופך להיות יהודי גמור.

 **דף מא עמוד ב**

**\*תוד"ה "אותו היום"-** רבינו מפנה לתוס' ד"ה "כל" במסכת בבא בתרא (ג,ב) . הגמרא אומרת כי החשמונאית האחרונה לפני שהתאבדה אמרה כי כל מי שיאמר מעת והלאה כי הוא מבית חשמונאי, הוא עבד מצאצאיו של הורדוס. ואילו לפי רש"י אצלינו אמו של אגריפס (שהייתה נשואה לאחד מבני הורדוס) הייתה יהודיה ואם כן יוצא שיש בצאצאיו של הורדוס לא רק עבדים גם יהודים כשרים? לכן תוספות חלקו על פירוש רש"י ואמרו כי חכמי ישראל קראו לאגריפס "אחינו" למרות היותו עבד מאחר שגם עבד אחינו הוא במקצת המצוות.

**\*תוד"ה "כל המחניף"-** תוספות אומרים שבמקום שיש פיקוח נפש מותר להחניף לרשע . רבינו מציין כי כן פסק המגן אברהם (אורח חיים, סימן ק"נ , סוף ס"ק ב')

 **דף מג עמוד ב**

**\*ולא היא קלא אית ליה-** הגמרא אומרת שאחות חורגת מותרת להנשא לאחד האחים החורגים כי יש פרסום לכך שהיא לא אחות ממש. רבינו מפנה לתוד"ה "ומותר" (יבמות כא ,א) האומר כי בירושלמי מוזכרת אחות חורגת בין אלו שאסור להן להנשא לאנשים מסויימים משום מראית עין ולא כמו הגמרא שלנו.

 **דף מד עמוד ב**

**\*אין מודדין-** רבינו מפנה לתוד"ה "חד אמר" במסכת מכות (י ,ב). התוספות שואל כיצד יש אמורא הסובר במסכת מכות שגם עיר שאין בה בית דין מודדים ממנה אל החלל ומביאים עגלה ערופה והרי במשנה כתוב ללא חולק שעיר שאין בה בית דין לא מודדים. והשיבו התוספות כי לפי אותו מ"ד הכוונה במשנה שלנו היא שאם יש **שתי עיירות**  אחת יש בה בית דין ואחת אין בה , מודדים מאותה שיש בה בי"ד, אך אם יש עיר אחת שאין בה בית דין הקרובה אל החלל עושים ממנה את כל נוהל עגלה ערופה.

 **דף מה עמוד א**

**\*ויצאו הן ולא שלוחיהן-** רבינו מפנה לתוד"ה " וקראו לו" (יבמות קא, ב) . תוספות אומרים כי יש כמה מצוות שבהן שלוחו של אדם **לא** כמותו ולכן אי אפשר ללמוד מהם על כלל המצוות בתורה. רבינו מפנה גם לתוד"ה "קרבנו" (ערכין ב,א) המפרטים את שלושת המקרים שבהם שלוחו של אדם לא כמותו: סמיכת קורבן, חליצה ועגלה ערופה.

**\*הכא מעניינא דקרא-** רבינו מונה עוד מקומות שבהם פירוש מילה בפסוק מסויים הולך לפי כללות עניינו של הפסוק (מכות ח,ב, ערכין ל,ב)

 **דף מו עמוד ב**

**\*דכתיב כי ימצא פרט למצוי-** המשנה במסכת סנהדרין אומרת כי אדם שגנב את בנו לשיטת חכמים פטור. בתחילת הגמרא לומדת מהמילים "כי ימצא" –פרט למצוי ואחר כך הגמרא חוזרת בה מהלימוד הזה ולומדת מהמילה "ונמצא בידו". רבינו מפנה לתוד"ה "מונמצא" השואל והרי הלימוד "כי ימצא- פרט למצוי" נשאר להלכה בגמרא שלנו ומדוע לא נדחה מאותה קושיה שהקשה אביי במסכת סנהדרין?

והשיבו התוספות כי גם בגמרא שלנו הלימוד הוא מהמילה "באדמה" ולא מהמילים "כי ימצא עצמן".

**\*ומודדין לעיר יש בה בית דין-** הגמרא מביאה תא שמע האומרת כי כאשר יש שובך קרוב ושובך רחוק אך גדול בכמות היונים , גוזל הנמצא הולכים אחרי הקרוב ולא אחרי הגדול ומכאן שרוב וקרוב הולכים אחר **הקרוב.** הגמרא דוחה את ההוכחה ואומרת שמדובר שכל שובכי האיזור שווים כמות היונים שבהם, ואז הולכים אחרי הקרוב.

רבינו מפנה לתוד"ה "בדליכא" . התוספות מקשים הרי בפירוש למדנו בגמרא שלנו כי לא הולכים אחרי הקרוב למשל אם בעיר הקרובה אל החלל אין בית דין .

**\*אבא שאול אומר מעיבורו-** רבינו מפנה לתוד"ה "תחלת" (נידה כה,א) . התוספות מקשים כיצד אומר אבא שאול במסכת נידה שתחילת יצירתו של האדם מראשו והרי במסכת סוטה הוא אומר שתחילת יצירתו מטיבורו? ותיקן רבינו תם את הגירסא , במקום "מראשו" למילה "ברשון" והכוונה לגודל איבריו בעת יצירתו.

**\*זקני אותה העיר-**  רבינו מפנה לספר באר שבע (הוריות ג,ב ד"ה "מסתברא") . במסכת הוריות מוזכר כי למרות שבכל התורה כולה רובא ככולא, בעניין הוראת שגגה של בית הדין צריך שכולם יורו טעות ולא רובם. הגמרא מסייעת לדברי רבי יונתן אלו מסברא. שואל באר שבע , מדוע לא הביאו ראיה מברייתא האומרת על הפסוק "וכל זקני העיר ההיא " שאם יש בעיר מאה זקנים כולם צריכים לרחוץ את ידיהם על העגלה הערופה בנחל?

**\*רש"י ד"ה "וקסבר ...כמו ובהמה רבה"-** רש"י הסביר כי כאשר כתוב בתורה: "העיר הקרובה אל החלל" – רבי אליעזר סובר שקרובה פירושו גם קרובות ולכן אם נמצא בדיוק בין שתי עיירות שתיהן יביאו עגלה ערופה. הוכיח רש"י כי בספר יונה כתוב שבנינוה היו "בהמה רבה", לשון יחיד והכוונה להרבה בהמות.

רבינו מפנה למסכת קידושין (יח ,א ) שם רש"י משתמש בהוכחה הזו לגבי הדין שאם אדם הועמד לדין על שתי גניבות , ימכר לעבד מאחר שהתורה שאומרת "ונמכר בגניבתו" הפירוש הוא גם על שתי גניבות.

רבינו מפנה למסכת תמורה דף ט עמוד א שם המקור לדברים שגם בהמות הרבה נקראות בלשון הפסוק "בהמה" בלשון יחיד.

 **דף מח עמוד א**

**\*אודנא דשמעא זמרא-** הרי"ף במסכת ברכות מקשר את מאמר הגמרא כאן שאסור לשמוע זמרא ולמאמר הגמ' שם שאסור לאדם למלא שחוק פיו בעולם הזה.

 **דף מח עמוד ב**

**\*באבני מקדש-** רבינו מציין כי אביי במסכת תמיד סובר גם באבני מקדש כרבי נחמיה כלומר שהיו מתקנים את האבנים עם כלי ברזל בחוץ, כי רק בתוך בית המקדש עצמו אסור להניף ברזל על האבנים. המפרש במסכת תמיד מסביר כי "בחוץ" פירושו לגמרי מחוץ לחומת העזרה.

**\* משחרב מקדש ראשון-** הגמרא אומרת שעם חורבן מקדש ראשון בטל "שירא פנדא". רבינו מפנה לתוד"ה "אנן" (שבת כ,ב) המביא מחלוקת בין ר"ת הסובר שבטל לגמרי לבין ר"י הסובר שהכוונה "בטל"- כבר לא היה נפוץ כמו שהיה. וכן מפנה לתוד"ה "בזוגיגותא" (חולין פד,ב) שם לגבי ביטול זכוכית לבנה אחרי החורבן, תוספות מסבירים כשיטת ר"י במסכת שבת.

\* **רש"י ד"ה** **"לקטלא"-** רש"י מציין כי מדובר על רבי חנינא בן תרדיון שנשרף על ידי הרומאים. רבינו מפנה למקור של הסיפור בעבודה זרה דף ח.

 **דף מט עמוד א**

**\*יוונית-** רבינו מפנה לתוד"ה "ארור" (מנחות סד,ב). התוספות מקשים אם אסור ללמד יוונית כיצד אמר רבי ישמעאל לבן אחותו שלאחר שלמד כל התורה כולה יכול ללמוד יוונית והרי ארור האיש שילמד את בנו יוונית? והשיבו תוספות ארבע תשובות:

א. אולי אחיינו של רבי ישמעאל היה מקורב למלכות והיה צריך ללמוד חכמה יוונית (כשם שהתירו בהמשך הגמרא לבית רבן גמליאל)

ב. אולי מדובר לפני גזירת חכמים שלא ללמוד יוונית.

ג. בהתחלה גזרו חכמים לא ללמוד יוונית ובלא התקבלה הגזירה ולכן התיר רבי ישמעאל לאחיינו ורק אחר כך גזרו שוב והתקבלה הגזירה

ד. בהתחלה לא **אסרו** אלא אמרו רק בלשון "ארור" ומי שלא חושש מכך היה יכול ללמוד , לאחר מכן אסרו ממש. תוספות דוחים התשובה הזו.

רבינו מפנה גם לפירוש הר"ש (פאה, א,א) השואל את השאלה נ"ל ועונה את התשובה השלישית.

**\*משמת רבי בטלה ענוה-** רבינו מפנה לתוד"ה "אותו היום" (כתובות קג, ב) . התוספות מקשים כי יש לכאורה סתירה בין הגמרות, אצלינו כתוב שכאשר מת רבי בטלה ענוה ויראת חטא ואילו בכתובות כתוב שבטלה הקדושה? ותירצו כי בכלל יראת חטא גם מעלת הקדושה.

 **דף מט עמוד ב**

**\*אמר ליה רב נחמן לתנא-** רבינו מפנה לרש"י (מגילה כח,ב). רש"י מסביר כי כוונת הגמרא באומרה "חסידי ארץ ישראל" לרב נחמן בר יצחק. ורש"י מסביר כי זו כוונת הגמרא אצלינו שרב נחמן (בר יצחק לשיטת רש"י) אומר לתנא שלו אל תגיד שבטלה יראת חטא (=חסידות) כי אני עדיין קיים

  **ברוך ה' שעזרני לסיים**

1. **דבר משה-** יש מקום נוסף במסכת בכורות דף מג עמוד א [↑](#footnote-ref-1)
2. דבר משה- לא נכנסתי להוכחה של רב ששת מהמשנה, כי הגמרא דוחה אותה [↑](#footnote-ref-2)
3. דבר משה- הר"ן במקום מסביר כי מכיוון שבמילה "והשקה" יש מפיק באות האחרונה הרי שכאילו כתוב "והשקה אותה" ומכך לומד רבי יהודה את לימודו. וכן הוא בפירוש הרא"ש בנדרים. יש לציין כי מדובר על המילה "והשקה" בפרק ה' פסוק כ"ז ולא בפסוק כ"ד שם כתוב בלי מפיק באות ה'. [↑](#footnote-ref-3)
4. וְאִשְׁתּ֣וֹ הַיְהֻדִיָּ֗ה יָלְדָ֞ה אֶת־יֶ֨רֶד אֲבִ֤י גְדוֹר֙ וְאֶת־חֶ֙בֶר֙ אֲבִ֣י שׂוֹכ֔וֹ וְאֶת־יְקֽוּתִיאֵ֖ל אֲבִ֣י זָנ֑וֹחַ וְאֵ֗לֶּה בְּנֵי֙ בִּתְיָ֣ה בַת־פַּרְעֹ֔ה אֲשֶׁ֥ר לָקַ֖ח מָֽרֶד: [↑](#footnote-ref-4)
5. **דבר משה-** תמיהני מדוע לא הזכיר רבינו מקומות נוספים בגמרא שמופיעה הלשון הזו : ברכות לב ,א בבא בתרא י ,א בבא בתרא טז ,א סנהדרין צה,ב חולין צא, ב [↑](#footnote-ref-5)
6. **דבר משה**- למרות ששמונת פסוקים אחרונים שבתורה אכן מצינו מחלוקת מי כתב אותם, אך לגבי הפסוק "צדקת ה' עשה " לא מצינו בגמרא דעה שיהושע כתב את המילים הללו. [↑](#footnote-ref-6)
7. דבר משה- לפיי ההסבר הראשון ברש"י במסכת סוטה שכוונת בן עזאי שחייב אדם ללמד את בתו רק את פרשת סוטה אפשר לתרץ כי הגמרא בחגיגה דיברה על כלל לימוד התורה שנשים פטורות ואילו בן עזאי דיבר רק על פרשת סוטה. [↑](#footnote-ref-7)
8. דבר משה- בבתי כהונה גם מביא קושיה של רבי יהודה רוזניס זצ"ל ומתרץ אותה. ע"ש. [↑](#footnote-ref-8)
9. דבר משה- בנוסח הגמרא המודפסת במסכת סוטה כתוב **רבי אלעזר** ולא **רבי אליעזר** . עיון בכתב יד ותיקן מעלה כי כתוב שם "רבי ליעזר אומר..." כלומר דומה לגירסת בכור שור. [↑](#footnote-ref-9)
10. דבר משה- הרבי מגור ה"אמרי אמת" תירץ כי נושאי הכלים לא העיזו לפתוח את פיהם כאשר הבכירים מהם דיברו ולכן יהושע וכלב + 12 נושאי כלים לא הוציאו דיבת הארץ, ורק עשרת המרגלים דיברו לשון הרע. [↑](#footnote-ref-10)
11. הפסוק בדברים פרק י': בָּעֵ֣ת הַהִ֗וא הִבְדִּ֤יל יְקֹוָק֙ אֶת־שֵׁ֣בֶט הַלֵּוִ֔י לָשֵׂ֖את אֶת־אֲר֣וֹן בְּרִית־יְקֹוָ֑ק **לַעֲמֹד֩ לִפְנֵ֨י יְקֹוָ֤ק לְשָֽׁרְתוֹ֙ וּלְבָרֵ֣ךְ בִּשְׁמ֔וֹ עַ֖ד הַיּ֥וֹם הַזֶּֽה:** [↑](#footnote-ref-11)
12. דבר משה- יש להעיר כי "מודים דרבנן" אינו נקרא כך כי חובר על ידי חכמים שהרי כל נוסח התפילה חובר על ידי חכמים. אלא שכיוון שהקטע הזה קובץ מדברי רבנים שונים ככתוב בגמרא שלנו , לכן נקרא "מודים דרבנן". [↑](#footnote-ref-12)
13. דבר משה- תמוה לי מדוע לא הביא רבינו מקומות נוספים שרב פפא אומר לעשות ככל הדעות. עיין ברכת הקשת (ברכות נט,א) , ברכת התודה על הגשם (שם), ברכת אשר יצר (ברכות ס,א) . וחשבתי לומר כי בגמרא שלנו כתוב "הלכך נימרינהו **לכולהו"** ובמקומות הללו כתוב הלכך נימרינהו **לתרוויהו**" [↑](#footnote-ref-13)